《赋得同江华令贯之黄兄游阳华岩一篇》
宋代·练潜夫

万里苍山麓，阳华古洞天。晨光迎海日，昼暝入溪烟。

穴窾蛟龙蛰，峰巉鬼魅镌。初筵堂半辟，末势霤孤穿。

玉乳垂虚窦，金沙引漫泉。栏危浮绝壁，庋迥跨遥川。

隐约烧丹灶，横斜种玉田。刿桐鱼烛烛，挝石鼓鼘鼘。

翠羽岩蕉静，玄幢石桂圆。扪穹藤黝纠，衬步草茵绵。

暂止苏门啸，来因叶县仙。篮舆收弱屐，桂楫荡轻舷。

胜赏平生兴，寻幽最可怜。奇游陵宇宙，班坐馥兰荃。

谷鸟酤新酿，松风韵古弦。祇应销永昼，何用蠹尘编。

蒋赋初无得，元铭久更妍。留连资旷士，吟咏属高贤。

尘土闲中厌，山林老更便。临分凉月白，回首正依然。

作者简介：练潜夫，失名，建安（今福建建瓯）人（《金石补正》卷一○六）。神宗熙宁间为祁阳令。曾作《笑岘亭记》（《舆地纪胜》卷五六）。今录诗二首。